झांसी : जमीन विवाद में महिला को जिंदा जलाया  
झांसी जिले में कथित जमीनी विवाद में पड़ोसियों ने एक महिला को जला दिया। 60 फीसदी से ज्यादा जली हालत में महिला का इलाज चल रहा है।
उत्तर प्रदेश के झांसी जिले में कथित जमीनी विवाद में पड़ोसियों ने एक महिला को जला दिया। 60 फीसदी से ज्यादा जली हालत में महिला का इलाज चल रहा है। आरोपी फिलहाल पुलिस की पकड़ से दूर है। घटना जिले के खरेला गांव की है, जहां लाखन और सोनू पर आरोप है कि उन्होंने मंगलवार को अपने सहयोगियों के साथ मिलकर पडो़सी उर्मिला (35) के परिजनों की बर्बरतापूर्वक पिटाई की और बाद में उस पर मिट्टी का तेल छिड़ककर आग लगा दी।  झांसी के अपर पुलिस अधीक्षक पीके तिवारी ने बुधवार को बताया कि गंभीर रूप से झुलसी उर्मिला का झांसी मेडिकल कॉलेज में इलाज चल रहा है। उसकी हालत नाजुक बनी हुई है। तिवारी ने बताया कि मारपीट करने और जलाने के आरोप में लाखन और सोनू सहित गांव के अन्य छह लोगों के खिलाफ नामजद मुकदमा दर्ज किया गया है। फिलहाल कोई गिरफ्तारी नहीं हुई है। सभी आरोपी फिलहाल फरार हैं उन्हें पकड़ने के लिए पुलिस की कई टीमें लगाई गई हैं।  तिवारी ने कहा कि प्रारंभिक जांच में सामने आया है कि लाखन व सोनू का उर्मिला के पति शिवकुमार से जमीन का विवाद चल रहा था। आरोप है कि कल कहासुनी के बाद दोनों ने सहयोगियों के साथ शिवकुमार को पीट-पीटकर तालाब में फेंक दिया और उसे बचाने आई उर्मिला को उन्होंने जला दिया।